b'\n_START_ARTICLE_\nPrekmurski evangeli\xc4\x8danski seniorat\n_START_PARAGRAPH_\nPrekmurski evangeli\xc4\x8danski seniorat oz. Prekmurski seniorat je bila upravna enota evangeli\xc4\x8danske cerkve v Prekmurju za \xc4\x8dasa Kraljevine Jugoslavije med letoma 1922 in 1941, med letoma 1941 in 1945 pa se je podeljeval samo naziv \xc4\x8dastnega seniorja, ter \xc4\x8dastnega in\xc5\xa1pektorja Prekmurskega seniorata.\n_START_SECTION_\nZgodovina\n_START_PARAGRAPH_\nPrekmurski seniorat je nastal kot posledica Trianonske mirovne pogodbe, saj se je 10 cerkvenih ob\xc4\x8din lo\xc4\x8dilo od Sombotelske \xc5\xa1kofije. Zaradi tega je sombotelski evangeli\xc4\x8danski \xc5\xa1kof Bela Kapi \xc5\xbee leta 1919 zaupal od Mad\xc5\xbearske odcepljene cerkvene ob\xc4\x8dine \xc5\xa0tevanu Kovat\xc5\xa1u. De facto je Prekmurski seniorat obstajal \xc5\xbee 3 leta, dokler ga niso 2. februarja 1922 tudi uradno ustanovili. Seniorat je izdajal mese\xc4\x8dnik D\xc3\xbc\xc5\xa1evni list in vsako leto Evangeli\xc4\x8danski kalendar. Ustanovil je evangeli\xc4\x8danski dija\xc5\xa1ki dom. Ob prihodu mad\xc5\xbearov leta 1941 se je Prekmurski seniorat priklju\xc4\x8dil nazaj k Sombotelski \xc5\xa1kofiji. Vendar se je naziv prekmurskega seniorja in seniorskega in\xc5\xa1pektorja ohranil. Za svoje zasluge je bil dotedanji senior \xc5\xa0tevan Kovat\xc5\xa1 imenovan za \xc4\x8dastnega seniorja, dotedanji in\xc5\xa1pektor seniorata, industrialec Jo\xc5\xbeef Benk\xc5\x91 pa za \xc4\x8dastnega senioratnega in\xc5\xa1pektorja. V Socialisti\xc4\x8dni federativni republiki Jugoslaviji so Prekmurski seniorat ukinili. Z novo ustavo je nato nastal seniorat ev. cerkve v SR Sloveniji. Leta 2002 so naziv seniorja ukinili in ga nadomestili z \xc5\xa1kofom. Prvi \xc5\xa1kof je postal Geza Erni\xc5\xa1a.'